(33)

În sensul prezentelor orientări: (1) „fermier activ” înseamnă un fermier astfel cum este definit de un stat membru în planul său strategic PAC (20) în conformitate cu articolul 4 alineatul (5) din Regulamentul (UE) 2021/2115; (2) „ajutor ad-hoc” înseamnă ajutorul care nu este acordat pe baza unei scheme de ajutoare; (3) „fenomen climatic nefavorabil care poate fi asimilat unei calamități naturale” înseamnă condiții meteorologice nefavorabile cum sunt înghețul, furtunile și grindina, gheața, ploile torențiale sau de lungă durată ori seceta severă care distrug, în sectorul agriculturii, mai mult de 30 % din producția medie calculată pe baza celor trei sau patru ani precedenți sau în funcție de o medie pe trei ani bazată pe cei cinci sau opt ani precedenți, valoarea cea mai mare și valoarea cea mai mică fiind excluse; în cazul sectorului forestier, peste 20 % din potențialul forestier; (4) „consiliere” înseamnă servicii complete de consiliere acordate în cadrul aceluiași contract; (5) „activitate agricolă” înseamnă o activitate astfel cum este definită de un stat membru în planul său strategic PAC în conformitate cu articolul 4 alineatul (2) din Regulamentul (UE) 2021/2115; (6) „zonă agricolă” înseamnă orice zonă astfel cum este definită de un stat membru în planul său strategic PAC în conformitate cu articolul 4 alineatul (3) din Regulamentul (UE) 2021/2115; (7) „exploatație agricolă” înseamnă o unitate care cuprinde terenurile, spațiile și instalațiile utilizate pentru producția agricolă primară; (8) „produse agricole” înseamnă produsele enumerate în anexa I la tratat, cu excepția produselor pescărești și de acvacultură enumerate în anexa I la Regulamentul (UE) nr. 1379/2013 al Parlamentului European și al Consiliului (21); (9) „sector agricol” înseamnă toate întreprinderile care își desfășoară activitatea în domeniul producției agricole primare, al prelucrării și al comercializării de produse agricole; (10) „sisteme agrosilvice” înseamnă sistemele de utilizare a terenurilor care asociază silvicultura și agricultura pe aceleași suprafețe; (11) „ajutor” înseamnă orice măsură care îndeplinește toate criteriile prevăzute la articolul 107 alineatul (1) din tratat; (12) „intensitatea ajutorului” înseamnă cuantumul brut al ajutorului exprimat ca procent din costurile eligibile, înainte de orice deducere de impozite sau de alte taxe; (13) „schemă de ajutoare” înseamnă orice act pe baza căruia, fără să fie nevoie de măsuri de punere în aplicare suplimentare, pot fi acordate ajutoare individuale întreprinderilor definite în cadrul actului într-un mod general și abstract, precum și orice act pe baza căruia pot fi acordate ajutoare care nu sunt legate de un proiect specific, uneia sau mai multor întreprinderi, pentru o perioadă nedefinită de timp și/sau într-un cuantum nedefinit; (14) „concurență deplină” înseamnă o situație în care condițiile tranzacției dintre părțile contractante nu diferă de cele care ar fi prevăzute între întreprinderi independente și nu conțin niciun element de coluziune; se consideră că orice tranzacție care este rezultatul unei proceduri de atribuire deschise, transparente și necondiționate îndeplinește principiul concurenței depline; (15) „măsuri de biosecuritate” înseamnă ansamblul măsurilor fizice și administrative menite să reducă riscul de introducere, dezvoltare și răspândire a bolilor către, de la sau în cadrul: (a) unei populații de animale sau (b) al unei unități, al unei zone, al unui compartiment, al unui mijloc de transport sau al oricărei alte instalații, incinte sau locații; (16) „registru genealogic” înseamnă un registru genealogic astfel cum se prevede la articolul 2 punctul 12 din Regulamentul (UE) 2016/1012 al Parlamentului European și al Consiliului (22); (17) „plan strategic PAC” înseamnă plan strategic PAC astfel cum se prevede la articolul 1 alineatul (1) litera (c) din Regulamentul (UE) 2021/2115; (18) „lucrări capitalizate” înseamnă lucrări executate de fermierul însuși sau de angajații acestuia, care creează un activ; (19) „sisteme de sechestrare a carbonului în solurile agricole” înseamnă scheme de ajutoare legate de practici de gestionare a terenurilor care duc la sporirea stocării carbonului în biomasa vie, în materiile organice moarte și în soluri prin îmbunătățirea captării carbonului și/sau prin reducerea emisiilor de carbon în atmosferă; (20) „eveniment catastrofal” înseamnă un eveniment neprevăzut de natură biotică sau abiotică, provocat de acțiunea oamenilor, care generează perturbări importante ale structurilor forestiere, cauzând, în cele din urmă, importante pagube economice sectorului forestier; (21) „cluster” înseamnă o grupare de întreprinderi independente, inclusiv întreprinderi nou-înființate, întreprinderi mici, mijlocii și mari, precum și organisme consultative sau organizații de cercetare, menită să stimuleze activitatea economică/inovatoare prin promovarea interacțiunilor intensive, a utilizării în comun a facilităților și a schimbului de cunoștințe și expertiză, precum și a contribuției în mod eficace la transferul de cunoștințe, la interconectare și la diseminarea informațiilor în rândul întreprinderilor din cluster; (22) „măsuri de control și de eradicare” înseamnă măsuri privind bolile animalelor pentru care o autoritate competentă a unui stat membru a recunoscut în mod oficial existența unui focar sau privind organisme dăunătoare plantelor sau specii alogene invazive a căror prezență a fost confirmată în mod oficial de către o autoritate competentă a unui stat membru; (23) „data acordării ajutorului” înseamnă data la care dreptul legal de a primi ajutorul este conferit beneficiarului în temeiul regimului juridic național aplicabil; (24) „incident de mediu” înseamnă apariția unui caz specific de poluare, de contaminare sau de degradare în ceea ce privește calitatea mediului, legată de un eveniment specific și limitată din punct de vedere geografic, care distruge peste 30 % din producția anuală medie a întreprinderii care își desfășoară activitatea în sectorul agricol în cei trei ani precedenți sau din media pe trei ani bazată pe cei cinci ani precedenți, valoarea cea mai mare și valoarea cea mai mică fiind excluse; în cazul sectorului forestier, peste 20 % din potențialul forestier; sunt excluse riscurile generale de mediu care nu sunt legate de un eveniment specific, cum ar fi schimbările climatice sau poluarea atmosferică; (25) „plan de evaluare” înseamnă un document care cuprinde una sau mai multe scheme de ajutor și care conține cel puțin următoarele aspecte: obiectivele care urmează a fi evaluate, întrebările evaluării, indicatorii de rezultat, metoda avută în vedere pentru realizarea evaluării, cerințele privind colectarea datelor, calendarul propus al evaluării, inclusiv data prezentării rapoartelor de evaluare intermediar și final, descrierea organismului independent care va realiza evaluarea sau a criteriilor care vor fi utilizate pentru selectarea acestuia și modalitățile pentru a face publică evaluarea; (26) „animale moarte” înseamnă animalele ucise prin eutanasiere, cu sau fără diagnostic exact, ori care au murit, inclusiv animalele născute moarte sau nenăscute, în cadrul unei ferme sau în orice alt spațiu ori în timpul transportului, dar care nu au fost sacrificate pentru consumul uman; (27) „arbori cu creștere rapidă” înseamnă specii forestiere cu ciclu scurt de producție, în cazul cărora termenul minim înainte de tăierea arborilor este prevăzut să nu fie mai mic de 8 ani, iar termenul maxim înainte de tăierea arborilor este prevăzut să nu depășească 20 de ani; (28) „versiune ulterioară a unei scheme fiscale” înseamnă o schemă sub forma unor avantaje fiscale, care constituie o versiune modificată a unei scheme existente anterior sub formă de avantaje fiscale și care o înlocuiește pe aceasta din urmă; (29) „biocarburant produs din culturi alimentare și furajere” înseamnă un biocombustibil realizat din culturi alimentare și furajere astfel cum sunt definite în Directiva (UE) 2018/2001 a Parlamentului European și a Consiliului (23); (30) „produse alimentare” înseamnă produsele alimentare care nu sunt produse agricole și care sunt enumerate în anexa I la Regulamentul (UE) nr. 1151/2012 al Parlamentului European și al Consiliului (24); (31) „pădure” înseamnă un teren care se întinde pe mai mult de 0,5 hectare, cu arbori mai înalți de 5 metri și cu un coronament de peste 10 % sau cu arbori care pot atinge aceste praguri in situ; se exclud terenurile dedicate în principal unei utilizări agricole ori urbane sau pădure așa cum este definită, iar definiția este aplicată de un stat membru sau de o regiune în baza legislației naționale existente sau a unui sistem de inventariere și așa cum este indicată Comisiei în cadrul notificării și, atunci când este legată de o intervenție de dezvoltare rurală, astfel cum este indicată în planul strategic PAC; (32) „echivalent subvenție brută” înseamnă cuantumul ajutorului în cazul în care acesta ar fi acordat sub formă de grant beneficiarului, înainte de orice deducere de impozite sau de alte taxe; (33) „ajutor individual” înseamnă un ajutor ad-hoc și acordarea de ajutoare unor beneficiari individuali pe baza unei scheme de ajutoare; (34) „active necorporale” înseamnă active care nu au o concretizare fizică sau financiară, precum brevete, licențe, know-how sau alte drepturi de proprietate intelectuală; (35) „specie alogenă invazivă” înseamnă specie alogenă invazivă de interes pentru Uniune și specie alogenă invazivă de interes pentru statele membre astfel cum este definită la articolul 3 punctele 3 și 4 din Regulamentul (UE) nr. 1143/2014 al Parlamentului European și al Consiliului (25); (36) „întreprinderi mari” înseamnă întreprinderile care nu îndeplinesc criteriile prevăzute în anexa I la Regulamentul (UE) 2022/2472 al Comisiei (26); (37) „piețe locale” înseamnă una dintre următoarele: (a) piețe pe o rază de 75 km față de ferma de origine a produsului, rază în cadrul căreia trebuie să aibă loc activitățile de prelucrare și de vânzare către consumatorul final; (b) piețe pentru care statele membre stabilesc o definiție alternativă convingătoare, pe o rază care nu depășește 100 km; (38) „comercializare de produse agricole” înseamnă deținerea sau expunerea unui produs agricol în vederea vânzării, a punerii în vânzare, a livrării sau a oricărei alte forme de introducere pe piață, cu excepția primei vânzări de către un fermier către revânzători sau prelucrători și a oricărei alte activități de pregătire a unui produs în vederea primei vânzări; o vânzare efectuată de un producător primar către consumatorii finali este considerată comercializare de produse agricole în cazul în care se desfășoară în spații separate sau instalații rezervate acestui scop; (39) „fond mutual” înseamnă un sistem acreditat de un stat membru în conformitate cu dreptul său intern care le permite fermierilor afiliați, deținătorilor de păduri și administratorilor de păduri să încheie o asigurare prin care se acordă plăți compensatorii fermierilor afiliați, deținătorilor de păduri și administratorilor de păduri care se confruntă cu pierderi economice; (40) „investiție neproductivă” înseamnă o investiție care nu generează o creștere semnificativă a valorii sau a rentabilității exploatației; (41) „operațiuni anterioare prelucrării industriale” înseamnă doborârea, dezmembrarea, decaparea, tăierea, depozitarea, tratarea cu soluții de protecție și uscarea lemnului, precum și toate celelalte operațiuni de lucru anterioare tăierii industriale a lemnului într-o fabrică de cherestea; precum și într-o fabrică de cherestea a cărei capacitate maximă este de 20 000 m3 de lemn rotund pentru tăiere pe an; (42) „alte fenomene climatice nefavorabile” înseamnă condiții meteorologice nefavorabile care nu constituie un fenomen climatic nefavorabil care poate fi asimilat unei calamități naturale”; (43) „regiuni ultraperiferice” înseamnă regiunile menționate la articolul 349 primul paragraf din tratat; (44) „organisme dăunătoare plantelor” înseamnă orice specie, sușă sau biotip aparținând regnului vegetal ori animal sau orice agent patogen cu acțiune nocivă asupra plantelor sau a produselor vegetale; (45) „măsuri de prevenire” înseamnă măsuri privind o boală a animalelor, un organism dăunător plantelor sau o specie alogenă invazivă care nu s-a manifestat încă; (46) „producție agricolă primară” înseamnă producția de produse ale solului și ale creșterii animalelor, enumerate în anexa I la tratat, fără a se efectua vreo altă operațiune de modificare a naturii produselor respective; (47) „prelucrarea produselor agricole” înseamnă orice operațiune efectuată asupra unui produs agricol ce are drept rezultat un produs care este de asemenea un produs agricol, cu excepția activităților desfășurate în exploatațiile agricole, necesare în vederea pregătirii unui produs animal sau vegetal pentru prima vânzare; (48) „grup sau organizație de producători” înseamnă un grup înființat sau o organizație înființată în cel puțin unul dintre următoarele scopuri: (a) adaptarea producției și a produselor producătorilor care sunt membri ai acestor grupuri sau organizații la cerințele pieței; (b) asigurarea unei comercializări comune a produselor pe piață, inclusiv pregătirea pentru vânzare, centralizarea vânzărilor și aprovizionarea cumpărătorilor cu ridicata; (c) stabilirea unor norme comune privind informarea asupra producției, acordând o atenție deosebită recoltării și disponibilității; (d) desfășurarea altor activități care pot fi realizate de grupuri sau de organizații de producători, cum ar fi dezvoltarea competențelor în materie de antreprenoriat și comercializare, organizarea și facilitarea proceselor de inovare, gestiunea comună a terenurilor membrilor, utilizarea de practici de cultivare și tehnici de producție ecologice și de practici și tehnici solide în domeniul bunăstării animalelor; (49) „animal protejat” înseamnă orice animal protejat fie de legislația Uniunii, fie de legislația națională, inclusiv speciile de animale pentru care legislația națională prevede norme specifice pentru conservarea populației; (50) „avans rambursabil” înseamnă un împrumut pentru un proiect care este plătit în una sau mai multe tranșe și ale cărui condiții de rambursare depind de rezultatul proiectului; (51) „organism de cercetare și de diseminare a cunoștințelor” înseamnă o entitate (cum ar fi universitățile sau institutele de cercetare, agențiile de transfer de tehnologie, intermediarii în domeniul inovării, entitățile colaborative fizice și/sau virtuale orientate spre cercetare), oricare ar fi statutul său juridic sau modalitatea sa de finanțare, al cărei obiectiv principal este de a efectua în mod independent activități de cercetare fundamentală, de cercetare industrială sau de dezvoltare experimentală, astfel cum sunt definite în Cadrul pentru ajutoarele de stat pentru cercetare, dezvoltare și inovare, sau de a disemina la scară largă rezultatele unor astfel de activități prin predare, publicare sau transfer de cunoștințe; în cazul în care o astfel de entitate desfășoară și activități economice, finanțarea, costurile și veniturile activităților economice trebuie să fie contabilizate separat. Întreprinderile care pot exercita o influență decisivă asupra unei astfel de entități, de exemplu, în calitate de acționari sau de membri, nu pot beneficia de acces preferențial la rezultatele generate de aceasta; (52) „lanț scurt de aprovizionare” înseamnă un lanț de aprovizionare care implică un număr limitat de operatori economici angajați în activități de cooperare și de dezvoltare economică locală, precum și relații geografice și sociale strânse între producători, prelucrători și consumatori; (53) „infrastructură la scară redusă” înseamnă o infrastructură ale cărei costuri eligibile sunt limitate la 2 milioane EUR; (54) „mic operator” înseamnă o microîntreprindere, astfel cum este definită în Recomandarea 2003/361 a Comisiei (27), sau o persoană fizică care nu este implicată în activități economice în momentul în care solicită ajutoare; (55) „insule mici din Marea Egee” înseamnă insulele mici menționate la articolul 1 alineatul (2) din Regulamentul (UE) nr. 229/2013; (56) „IMM-uri” sau „microîntreprinderi și întreprinderi mici și mijlocii” înseamnă întreprinderi care îndeplinesc criteriile prevăzute în anexa I la Regulamentul (UE) 2022/2472 al Comisiei; (57) „începerea lucrărilor de execuție a proiectului sau a unei activități” înseamnă fie demararea activităților sau a lucrărilor de construcție aferente investiției, fie primul angajament obligatoriu din punct de vedere juridic de a comanda echipamente ori de a contracta servicii sau orice alt angajament care face ireversibil proiectul sau activitatea; nu se consideră că achiziționarea de terenuri și lucrările pregătitoare, cum ar fi obținerea permiselor și efectuarea studiilor de fezabilitate, marchează începerea lucrărilor sau a activității; se consideră că achiziționarea de terenuri prevăzută la punctul (153) litera (a) și la punctul (502) litera (c), în cazul în care costurile eligibile pentru achiziționarea terenurilor sunt egale cu 100 % din costurile de investiție eligibile, marchează începerea lucrărilor de execuție a unui proiect sau a unei activități; (58) „gestionarea durabilă a pădurilor” înseamnă gospodărirea și utilizarea terenurilor forestiere într-un mod și într-un ritm care să le mențină biodiversitatea, productivitatea, capacitatea de regenerare, vitalitatea și potențialul de a îndeplini, acum și în viitor, funcții ecologice, economice și sociale relevante la nivel local, național și global și care să nu afecteze negativ alte ecosisteme; (59) „active corporale” înseamnă active precum terenuri, clădiri și instalații, utilaje și echipamente; (60) „cost de tranzacție” înseamnă un cost suplimentar aferent îndeplinirii unui angajament, dar care nu este direct imputabil punerii în aplicare a acestuia sau nu este inclus în costurile ori în pierderile de venit care sunt compensate în mod direct și care poate fi calculat pe baza unui cost standard; (61) „costuri ale testelor de encefalopatie spongiformă transmisibilă (EST) și encefalopatie spongiformă bovină (ESB)” înseamnă toate costurile, inclusiv cele aferente kiturilor de testare și prelevării, transportului, examinării, depozitării și distrugerii eșantioanelor necesare pentru eșantionarea și testele de laborator efectuate în conformitate cu capitolul C din anexa X la Regulamentul (CE) nr. 999/2001 al Parlamentului European și al Consiliului (28); (62) „arbori din specii forestiere cu ciclu scurt de producție” înseamnă speciile de arbori încadrate la codul NC 06 02 9041 care urmează să fie definite de statele membre și care constau în culturi de plante perene, lemnoase, ale căror rizomi sau tulpini rămân în pământ după recoltare, iar în următorul sezon răsar mlădițe noi, și al căror ciclu maxim de recoltă trebuie determinat de statele membre; (63) „întreprindere aflată în dificultate” înseamnă o întreprindere care îndeplinește criteriile stabilite în secțiunea 2.2 din Orientările Comisiei privind ajutoarele de stat pentru salvarea și restructurarea întreprinderilor nefinanciare aflate în dificultate; (64) „standard al Uniunii” înseamnă un standard obligatoriu prevăzut de legislația Uniunii, care stabilește nivelul care trebuie atins de fiecare întreprindere în parte, în special în ceea ce privește mediul, igiena și bunăstarea animalelor; în consecință, standardele sau obiectivele stabilite la nivelul Uniunii care sunt obligatorii din punct de vedere juridic pentru statele membre, însă nu și pentru întreprinderile individuale, nu sunt considerate a fi standarde ale Uniunii; (65) „tânăr fermier” înseamnă un fermier astfel cum este definit de un stat membru în planul său strategic PAC în conformitate cu articolul 4 alineatul (6) din Regulamentul (UE) 2021/2115; (66) în sensul conservării resurselor genetice în agricultură și în silvicultură: (a) „conservare in situ” în agricultură înseamnă conservarea materialului genetic în ecosistemul său și în mediul său natural, precum și menținerea și reconstituirea populațiilor viabile, în mediul lor natural pentru speciile sau rasele sălbatice ori în mediul agricol în care acestea și-au dezvoltat caracteristicile distinctive pentru rasele de animale de crescătorie sau speciile vegetale cultivate; (b) „conservare in situ” în silvicultură înseamnă conservarea materialului genetic în ecosistemul său și în mediul său natural, precum și menținerea și reconstituirea populațiilor de specii viabile în mediul lor natural; (c) „conservare în exploatațiile agricole sau forestiere” înseamnă conservare in situ și dezvoltare la nivelul exploatației agricole sau forestiere; (d) „conservare ex situ” înseamnă conservarea materialului genetic agricol sau silvicol în afara mediului său natural; (e) „recoltare ex situ” înseamnă recoltarea materialului genetic agricol sau silvicol conservat în afara mediului său natural.